L. Szigeti, poslanec: (2009-02-04):
Zákon, ktorý chceme novelizovať, sme v roku 2008 novelizovali dvakrát, trikrát, niekedy 22. mája, keď sme prijali nový školský zákon, a potom niekedy na jeseň. Naskytne sa teda otázka, prečo je potrebné novelizovať opäť o niekoľko mesiacov neskôr ten istý zákon. Ak by novela neobsahovala 17 bodov, možno by sa dalo súhlasiť s myšlienkou, ktorá je uvedená v dôvodovej správe. Dovoľte, aby som citoval: „Účelom návrhu novely zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov je najmä doplnenie ďalšieho zdroja financovania škôl. Ako ďalší zdroj financovania škôl, predovšetkým stredných odborných škôl, sa navrhuje príspevok od zamestnávateľov a zamestnávateľských zväzov.“ Žiaľ, táto argumentácia však neobstojí, pretože len dva body, a to body 2 a 3, sa zaoberajú doplnením ďalšieho zdroja financovania škôl, a to príspevkami od zamestnávateľov a zamestnávateľských zväzov pre všetkých zriaďovateľov, čo, samozrejme, je v poriadku a vítame a úzko súvisí s pripravovaným zákonom, čo je vlastne ďalším bodom nášho rokovania o odbornom vzdelávaní, a najmä  podporou vzdelávania žiakov stredných odborných škôl. Všetko by bolo v poriadku, keby ministerstvo školstva do toho nevstupovalo pri ďalšom zákone opätovne a keby sa nenovelizoval ten istý zákon, o ktorom teraz rokujeme, pretože ak ste si všimli v článku X, aj v tom zákone ideme novelizovať ten istý zákon, zákon o financovaní škôl. Zdá sa, že účelom návrhu novely zákona môže byť skôr snaha, aby ministerstvo školstva zo štátneho rozpočtu prideľovalo finančné prostriedky obciam, samosprávnym krajom a ostatným zriaďovateľom na prístavbu, výstavbu, modernizáciu a rekonštrukciu škôl, v ktorých sa vzdelávanie považuje za sústavnú prípravu na povolanie. Myslím si, že je to správna myšlienka, pokiaľ štátny rozpočet na to má, pokiaľ krajina na to má, tak to robme. Nebol by to žiaden problém, keby sme nemali, žiaľ, aj na Slovensku vážne problémy s čoraz viac sa prehlbujúcou finančnou a ekonomickou krízou. A v čase, keď vláda Slovenskej republiky hľadá a chce ušetriť vo svojom rozpočte minimálne 332 mil. eur, teda takmer okolo 10 mld. korún, neviem, či je namieste a či je reálne uvažovať o možnostiach, že ministerstvo školstva zo svojej rezervy dokáže uvoľňovať prostriedky na spomínané účely. Bodaj by sa našli tieto prostriedky, ale obávam sa, že vláda Slovenskej republiky pristúpi buď k rovnakému viazaniu v každom rezorte, alebo k diferencovanému viazaniu. A neviem teda, odkiaľ sa nájdu tie spomínané prostriedky v rezerve ministerstva školstva. Uvedomujem si, že zákon sa pripravuje na dlhšie obdobie. Bodaj by bolo tomu tak, že na budúci a ten ďalší rok už tá finančná situácia bude priaznivejšia a nájdu sa tieto prostriedky. V takejto ťažkej ekonomickej a finančnej situácii nevidím reálnu šancu na zabezpečenie potrebných zdrojov z rozpočtovej rezervy Ministerstva školstva Slovenskej republiky. Ešte raz zdôrazňujem, myšlienka je dobrá, zámer je dobrý, ale obávam sa, že je neuskutočniteľný. Nie sú jednoznačné, dá sa povedať, ani kritériá poskytovania príspevku ako napr. naliehavosť riešenia výstavby, prístavby, modernizácie, rekonštrukcie alebo kritérium počtu žiakov zo sociálne znevýhodneného prostredia. Uznávam, v tom pán minister má pravdu, že máme na Slovensku regióny, kde natalita je vysoká, demografická situácia je priaznivá a miest a lavíc v školách je málo a treba to riešiť, ale myslím si, že na riešenie takýchto prípadov hlavne v očakávanej ťažkej finančnej a ekonomickej situácii vláda musí nájsť iné nástroje, iné spôsoby, ako v naliehavých prípadoch skutočne riešiť situáciu so školskými budovami. Novela zákona, si myslím, neadekvátnym spôsobom porušuje princíp plurality škôl, keď súkromným a cirkevným školám dáva povinnosti, ktoré štátne a obecné školy nemajú. O tom hovorili moji predrečníci obidvaja. Nepovažujem to za šťastné riešenie, aby tieto súkromné školy boli sankcionované a trestané, avšak považujem za pozitívny krok, treba to uznať, riešenie, podľa ktorého ministerstvo školstva bude posielať finančné prostriedky priamo na samosprávne kraje. Považujem krajský školský úrad za zbytočný medzičlánok v tomto smere. Najväčší problém však vidím v tom, že na jednej strane znižujeme kompetencie krajských školských úradov s tým, že teda prostriedky budú posielané priamo samosprávam, ale ich na druhej strane zvyšujeme konkrétne tým, že sa navrhuje, aby krajský školský úrad vykonával dohľad nad dodržiavaním zákona č. 597/2003 Z. z. Myslím si, že je to zbytočný krok. Považujem to za ďalší orgán a ďalší dôvod na zvyšovanie byrokraticko-administratívneho aparátu. A rád by som pripomenul slová pána premiéra, ktorý pred dvoma rokmi spomínal a hovoril o tom, že je potrebné o 20 % znížiť zamestnancov v štátnej správe. Hovorilo sa o tom, že krajské školské úrady by mali ísť do útlmu a majú byť zrušené. V podstate tým pádom, že im dávame ďalšie kompetencie, neviem, či z toho niečo bude alebo nebude. Nedá mi, aby som nehovoril kriticky o tom, čo mi najviac vadí v tejto novele. Zákon sa novelizuje, ako som spomínal, v sedemnástich bodoch. Z toho minimálne polovica, možno aj viac sú korekcie, úpravy a spresnenia z novely tohto zákona z 22. mája, čo znamená, že ministerstvo školstva buď neodborne, alebo nezodpovedne pristupuje k legislatívnemu procesu, keď vlastné chyby, nedostatky je nútené o niekoľko mesiacov neskôr ďalšími novelami odstraňovať. Medzi inými sa rozširuje ďalšia sankcia alebo ďalšia pokuta pre zriaďovateľov. Doposiaľ ministerstvo mohlo zriaďovateľov sankcionovať a trestať v dvanástich prípadoch, teraz sme pridali ešte jednu sankciu, už ich budeme trestať a pokutovať v trinástich prípadoch. A ak bude najčerstvejšia novela, budeme môcť sankcionovať a trestať aj samotné školy, ak teda nebudú dodržiavať dikciu tohto zákona. Keby bolo ministerstvo dávalo väčší pozor v máji, keď sme prijímali nový školský zákon, keď sme vstupovali do zákona o financovaní, tak tých sedem bodov by sme tu dneska nemali mať a v podstate sme mohli túto novelu pekne umiestniť v novom zákone o odbornom vzdelávaní a príprave v tom článku X, kde tiež vstupujeme do zákona o financovaní škôl. Na záver chcem poprosiť pána ministra, vzhľadom na to, že v podstate sme novelizovali vlani dvakrát zákon o financovaní, teraz to ideme novelizovať, vstupujeme do zákona, v zákone odbornom vzdelaní v článku X, vzhľadom na časté novelizácie, kvôli prehľadnosti navrhujem na zváženie, či by ministerstvo školstva nevydalo úplné znenie zákona č. 597/2003 Z. z., lebo momentálne je to v piatich a možno v budúcnosti to bude v šiestich zákonoch. Ďakujem pekne.